[pic] | EUROOPAN KOMISSIO |

Bryssel 30.11.2010

KOM(2010) 686 lopullinen

2003/0132 (NLE)

Muutettu ehdotus

NEUVOSTON PÄÄTÖS

Euroopan unionin liittymisestä matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirjaan

PERUSTELUT

1. Alkuperäisen ehdotuksen tavoite

Komissio antoi ehdotuksen neuvoston päätökseksi (KOM(2003) 375 – AVC/2003/0132) 24. kesäkuuta 2003.

Kansainvälisessä merenkulkujärjestössä (IMO) hyväksytty matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirja, jäljempänä ’Ateenan pöytäkirja’, on jaetun toimivallan sopimus. Komission ehdotuksen päätavoitteena oli, että yhteisö liittyisi Ateenan pöytäkirjaan ja että jäsenvaltiot tekisivät samoin vuoden 2005 loppuun mennessä.

2. Menettelyn vaihe

Ehdotusta koskevat neuvottelut aloitettiin neuvostossa, mutta ne keskeytettiin joulukuussa 2003. Syynä tähän oli Espanjan kuningaskunnan ja Yhdistyneen kuningaskunnan välinen kiista Gibraltarin viranomaisten asemasta jaetun toimivallan sopimusten yhteydessä. Kiista ratkaistiin joulukuussa 2007, ja ehdotusta koskevat neuvottelut aloitetaan uudelleen.

Neuvoston toimivaltainen työryhmä käsitteli tekstiä ennen neuvottelujen keskeyttämistä (neuvoston asiakirja 15836/03). Tämä muutettu ehdotus perustuu kyseiseen tekstiin.

3. Muutetun ehdotuksen tavoite

Ehdotuksen esittämisen (kesäkuu 2003) ja neuvottelujen keskeyttämisen (joulukuu 2003) jälkeen olosuhteet ovat muuttuneet merkittävästi. Muutetussa ehdotuksessa nämä muutokset on otettu huomioon seuraavasti:

- Vuonna 2003 yhteisöllä oli yksinomainen toimivalta liittyä Ateena pöytäkirjaan sen 10 ja 11 artiklan osalta. Näillä määräyksillä säännellään asioita, jotka vaikuttavat tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annetussa neuvoston asetuksessa (EY) N:o 44/2001[1], jäljempänä ’Bryssel-asetus’, säädettyihin unionin sääntöihin. Bryssel-asetus perustuu EY:n perustamissopimuksen IV osastoon. Tästä syystä ehdotus neuvoston päätökseksi perustui EY:n perustamissopimuksen 65 artiklaan yhdessä 300 artiklan 2 kohdan ensimmäisen alakohdan ja 300 artiklan 3 kohdan toisen alakohdan kanssa. Marraskuussa 2005 komissio antoi täydentävän ehdotuksen Euroopan parlamentin ja neuvoston asetukseksi (KOM(2005)592), jolla suurin osa muista Ateenan pöytäkirjan määräyksistä olisi sisällytetty EY:n lainsäädäntöön. Tämä ehdotus perustui EY:n perustamissopimuksen 80 artiklan 2 kohtaan. Euroopan parlamentin ja neuvoston asetus (EY) N:o 392/2009 merten matkustajaliikenteen harjoittajan vastuusta onnettomuustapauksessa, jäljempänä ’Ateena-asetus’, annettiin 23 päivänä huhtikuuta 2009[2]. Asetuksen myötä unionilla on nyt yksinomainen toimivalta liittyä Ateenan pöytäkirjaan Ateena-asetuksen soveltamisalaan kuuluvien asioiden osalta. Ateenan pöytäkirjan keskeinen osa koskee meriliikennettä, ja sen tuomioistuimen toimivaltaa koskevia sääntöjä voidaan pitää pöytäkirjan liitännäisosana. Koska Euroopan unionista tehdyn sopimuksen ja Euroopan yhteisön perustamissopimuksen muuttamista koskeva Lissabonin sopimus[3] tuli voimaan 1 päivänä joulukuuta 2009, neuvoston päätöksen oikeusperustaksi tulisi muuttaa Euroopan unionin toiminnasta tehdyn sopimuksen, jäljempänä ’SEUT-sopimus’, 100 artiklan 2 kohta yhdessä 218 artiklan kanssa.

- Ateena-asetus ei sisällä kaikkia Ateenan pöytäkirjan määräyksiä. Ateenan pöytäkirja on edelleen jaetun toimivallan sopimus, johon myös yksittäisten jäsenvaltioiden on liityttävä. Olisi suotavaa välttää tilannetta, jossa Ateenan pöytäkirja tulee voimaan eri aikaan eri jäsenvaltioissa. Tästä syystä jäsenvaltioiden ja unionin olisi tallennettava liittymisasiakirjansa (tai ratifiointiasiakirjansa niiden jäsenvaltioiden osalta, jotka ovat jo allekirjoittaneet Ateenan pöytäkirjan) samana päivänä. Vastaavaa ratkaisua on käytetty hiljattain annetussa neuvoston päätöksessä[4]. Ehdotettua neuvoston päätöstä on muutettu tämän mukaisesti.

- IMOn oikeudellinen komitea hyväksyi lokakuussa 2006 Ateenan pöytäkirjan täytäntöönpanoa koskevat ohjeet, joissa se suositteli varauman tekemistä terrorismiin liittyviä vahinkoja varten vakuutusmarkkinoiden nykyisen tilanteen huomioon ottamiseksi. Jäsenvaltiot ovat sitoutuneet poliittisesti tällaisen varauman tekemiseen. Ateena-asetuksen hyväksymisen myötä IMOn ohjeet kuuluvat unionin yksinomaiseen toimivaltaan. Tästä syystä unioni tekee varauman liittyessään pöytäkirjaan. Tästä on säädettävä neuvoston päätöksessä.

Ehdotetusta Ateena-asetuksesta (marraskuu 2007) neuvostossa käytyjen keskustelujen viime vaiheissa eräät valtuuskunnat esittivät epäilyksensä Ateenan pöytäkirjan 11 artiklan irtautumislausekkeen toimivuudesta ja vaativat, että asiaa olisi selvennettävä unionin lainsäädännössä. Asiaa ei lopulta sisällytetty poliittisen yhteisymmärrykseen. Irtautumislauseketta koskeva julistus ehdotetaan lisättäväksi neuvoston päätökseen.

2003/0132 (NLE)

Muutettu ehdotus

NEUVOSTON PÄÄTÖS

Euroopan unionin liittymisestä matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirjaan

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan ja 218 artiklan,

ottaa huomioon komission ehdotuksen,

ottaa huomioon Euroopan parlamentin puoltavan lausunnon,

sekä katsoo seuraavaa:

1. Matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirja, jäljempänä ’Ateenan pöytäkirja’, on merkittävä parannus säännöstössä, joka koskee meriliikenteen harjoittajien vastuuta ja meriliikenteen matkustajien vahingonkorvauksia. Siinä määrätään erityisesti rahdinkuljettajan ankarasta vastuusta ja pakollisesta vakuutussuojasta, johon liittyy oikeus nostaa kanne vakuutuksenantajia vastaan tietyin rajoituksin. Pöytäkirja on näin ollen sopusoinnussa rahdinkuljettajien vastuuta koskevan säännöstön parantamiseen tähtäävän unionin tavoitteen kanssa.

2. Ateenan pöytäkirjalla muutetaan matkustajien ja matkatavaroiden kuljettamisesta meritse vuonna 1974 tehtyä Ateenan yleissopimusta, ja sen 15 artiklassa määrätään, että kyseiset kaksi asiakirjaa katsotaan Ateenan pöytäkirjan osapuolten välillä yhdeksi ainoaksi asiakirjaksi.

3. Suurin osa Ateenan pöytäkirjan säännöistä on sisällytetty unionin lainsäädäntöön merten matkustajaliikenteen harjoittajan vastuusta onnettomuustapauksessa 23 päivänä huhtikuuta 2009 annetulla Euroopan parlamentin ja neuvoston asetuksella (EY) N:o 392/2009[5]. Nämä asiat kuuluivat unionin toimivaltaan. Jäsenvaltioilla on edelleen toimivalta eräiden Ateenan pöytäkirjan määräysten osalta. Tällainen on muun muassa osallistumattomuuslauseke, jonka mukaan ne voivat asettaa Ateenan pöytäkirjassa määrättyä korkeampia vastuurajoja. Viimeksi mainitut asiat ovat sidoksissa unionin toimivaltaan kuuluviin asioihin, ja yhteistyövelvoitteen mukaisesti jäsenvaltioiden olisi toimittava koordinoidusti myös näissä asioissa.

4. Ateenan pöytäkirjan 10 ja 11 artiklalla säännellään kysymyksiä, jotka vaikuttavat tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla 22 päivänä joulukuuta 2000 annetussa neuvoston asetuksessa (EY) N:o 44/2001[6] vahvistettuihin unionin sääntöihin. Näin ollen unionilla on yksinomainen toimivalta Ateenan pöytäkirjan 10 ja 11 artiklan osalta.

5. Euroopan unionin liittyessä Ateenan pöytäkirjaan sen 10 artiklassa esitetyt tuomioistuimen toimivaltaa koskevat säännöt ovat ensisijaisia asiaa koskeviin unionin sisäisiin sääntöihin nähden. Tuomioistuimen toimivaltaa ja tuomioiden täytäntöönpanoa koskevien sääntöjen, jotka ovat voimassa jäsenvaltioiden välillä sekä jäsenvaltioiden ja tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla vuonna 1988 tehdyn Luganon yleissopimuksen tai sen korvaavan yleissopimuksen osapuolten välillä, olisi oltava ensisijaisia 11 artiklan määräyksiin nähden, koska ensin mainituilla taataan, että tuomiot tunnustetaan ja pannaan täytäntöön vähintään samassa laajuudessa kuin Ateenan pöytäkirjan sääntöjen nojalla.

6. Ateenan pöytäkirjan voivat ratifioida tai hyväksyä tai siihen voivat liittyä valtiot sekä alueelliset taloudellisen yhdentymisen järjestöt, jotka koostuvat itsenäisistä valtioista, jotka ovat siirtäneet toimivaltaa kyseiselle järjestölle tietyissä pöytäkirjan soveltamisalaan kuuluvissa asioissa.

7. Ateenan pöytäkirjan 17 artiklan 2 kohdan b alakohdan ja 19 artiklan mukaan alueelliset taloudellisen yhdentymisen järjestöt voivat tehdä pöytäkirjan.

8. Kansainvälisen merenkulkujärjestön oikeudellinen komitea hyväksyi lokakuussa 2006 varauman ja ohjeet Ateenan pöytäkirjan täytäntöönpanosta, jäljempänä ’IMOn ohjeet’, joissa käsitellään eräitä Ateenan pöytäkirjan piiriin kuuluvia kysymyksiä, erityisesti terrorismiin liittyvien vahinkojen korvaamista.

9. Asetuksen (EY) N:o 392/2009 liitteenä on Ateenan yleissopimuksen konsolidoitu versio, sellaisena kuin se on muutettuna pöytäkirjalla ja IMOn ohjeilla.

10. Ateenan pöytäkirjan 19 artiklan mukaan alueellisen taloudellisen yhdentymisen järjestön on allekirjoittaessaan, ratifioidessaan tai hyväksyessään pöytäkirjan tai liittyessään siihen ilmoitettava toimivaltansa laajuus pöytäkirjan soveltamisalaan kuuluvissa asioissa.

11. Unionin olisi näin ollen liityttävä Ateenan pöytäkirjaan.

12. Niiden jäsenvaltioiden, joiden on ratifioitava yleissopimus tai liityttävä siihen, olisi tehtävä se samanaikaisesti. Sen vuoksi jäsenvaltioiden olisi vaihdettava tietoja ratifiointi- tai liittymismenettelyjensä edistymisestä ratifioimis- tai liittymisasiakirjojensa samanaikaisen tallettamisen valmistelemiseksi,

ON HYVÄKSYNYT TÄMÄN PÄÄTÖKSEN:

1 artikla

Hyväksytään Euroopan unionin puolesta Euroopan unionin liittyminen matkustajien ja matkatavaroiden kuljettamisesta meritse vuonna 1974 tehdyn Ateenan yleissopimuksen vuoden 2002 pöytäkirjaan, jäljempänä ’Ateenan pöytäkirja’.

2 artikla

13. Neuvoston puheenjohtaja valtuutetaan nimeämään henkilö tai henkilöt, joilla on valtuudet liittyä Ateenan pöytäkirjaan sen 17 artiklan 2 kohdan c alakohdan, 17 artiklan 3 kohdan ja 19 artiklan mukaisesti.

14. Liittymisen yhteydessä unioni antaa seuraavan julistuksen toimivallasta:

”1. Vuoden 2002 Ateenan pöytäkirjan 19 artiklassa määrätään, että itsenäisten valtioiden muodostamat alueellisen taloudellisen yhdentymisen järjestöt, joilla on toimivaltaa tietyissä pöytäkirjan soveltamisalaan kuuluvissa asioissa, voivat allekirjoittaa pöytäkirjan sillä ehdolla, että ne antavat mainitussa artiklassa tarkoitetun julistuksen. Unioni on päättänyt tehdä pöytäkirjan ja antaa sen mukaisesti tällaisen julistuksen.

2. Euroopan unionin nykyiset jäsenet ovat Belgian kuningaskunta, Bulgarian tasavalta, Tšekin tasavalta, Tanskan kuningaskunta, Saksan liittotasavalta, Viron tasavalta, Irlanti, Helleenien tasavalta, Espanjan kuningaskunta, Ranskan tasavalta, Italian tasavalta, Kyproksen tasavalta, Latvian tasavalta, Liettuan tasavalta, Luxemburgin suurherttuakunta, Unkarin tasavalta, Maltan tasavalta, Alankomaiden kuningaskunta, Itävallan tasavalta, Puolan tasavalta, Portugalin tasavalta, Romania, Slovenian tasavalta, Slovakian tasavalta, Suomen tasavalta, Ruotsin kuningaskunta ja Ison-Britannian ja Pohjois-Irlannin yhdistynyt kuningaskunta.

3. Tätä julistusta ei sovelleta jäsenvaltioiden alueisiin, joihin Euroopan unionin toiminnasta tehtyä sopimusta (SEUT-sopimusta) ei sovelleta, eikä se rajoita toimia tai kannanottoja, joita asianomaiset jäsenvaltiot mahdollisesti toteuttavat tai antavat pöytäkirjan yhteydessä kyseisten alueiden puolesta niiden etujen suojelemiseksi.

4. Euroopan unionin jäsenvaltiot ovat siirtäneet unionille toimivallan seuraavissa SEUT-sopimuksen 100 artiklan soveltamisalaan kuuluvissa asioissa: Ateenaan yleissopimuksen, sellaisena kuin se on muutettuna Ateenan pöytäkirjalla ja IMOn ohjeiden säännöksillä, 1 ja 1 a artikla, 2 artiklan 2 kohta, 3–16 artikla ja 18, 20 ja 21 artikla. Unioni on käyttänyt tätä toimivaltaa antamalla 23 päivänä huhtikuuta 2009 Euroopan parlamentin ja neuvoston asetuksen (EY) N:o 392/2009 merten matkustajaliikenteen harjoittajan vastuusta onnettomuustapauksessa.

5. Euroopan unionin jäsenvaltiot, lukuun ottamatta Tanskan kuningaskuntaa Euroopan unionista tehtyyn sopimukseen ja SEUT-sopimukseen liitetyn Tanskan asemaa koskevan pöytäkirjan 1 ja 2 artiklan mukaisesti, ovat siirtäneet unionille toimivallan erityisesti SEUT-sopimuksen 81 artiklan soveltamisalaan kuuluvissa asioissa. Unioni on käyttänyt tätä toimivaltaa antamalla 22 päivänä joulukuuta 2000 neuvoston asetuksen (EY) N:o 44/2001 tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla.

6. Jäsenvaltioiden SEUT-sopimuksen nojalla unionille siirtämän toimivallan käyttäminen kehittyy sen ominaisluonteen vuoksi jatkuvasti. Toimivaltaiset toimielimet voivat perussopimuksen puitteissa antaa päätöksiä, jotka määrittävät Euroopan unionin toimivallan laajuuden. Euroopan unioni pidättää sen vuoksi oikeuden muuttaa tätä julistusta vastaavasti, tämän olematta kuitenkaan edellytyksenä pöytäkirjan soveltamisalaan kuuluviin asioihin liittyvän unionin toimivallan käyttämiselle.”

15. Liittymisen yhteydessä unioni antaa seuraavan julistuksen pöytäkirjan 11 artiklan 3 kohtaan liittyen:

”Ateenan pöytäkirjan soveltamisalaan kuuluvia asioita koskevat tuomiot, jotka on antanut jonkin jäsenvaltion tuomioistuin tai vuoden 1988 Luganon yleissopimuksen tai sen korvaavan samaa asiaa koskevan yleissopimuksen osapuolen tuomioistuin, tunnustetaan edelleen ja pannaan täytäntöön muissa jäsenvaltioissa asiaa koskevien unionin sisäisten sääntöjen mukaisesti, mukaan lukien tarvittaessa Euroopan yhteisön ja Tanskan kuningaskunnan välinen sopimus tuomioistuimen toimivallasta sekä tuomioiden tunnustamisesta ja täytäntöönpanosta siviili- ja kauppaoikeuden alalla sekä vuoden 1988 Luganon yleissopimus tai sen korvaava samaa asiaa koskeva yleissopimus. Näin ollen Ateenan pöytäkirjan 11 artiklaa sovelletaan ainoastaan sellaisten tuomioiden tunnustamiseen ja täytäntöönpanoon, jotka on annettu muissa sopimusvaltioissa kuin Euroopan unionin jäsenvaltioissa, Sveitsissä, Norjassa ja Islannissa.”

16. Edellä 1 kohdan mukaisesti nimetyn henkilön tai henkilöiden on tehtävä IMOn ohjeisiin sisältyvä varauma tallentaessaan asiakirjan unionin liittymisestä Ateenan pöytäkirjaan.

3 artikla

Unionin ja jäsenvaltioiden on tallennettava Ateenan pöytäkirjaa koskevat liittymisasiakirjansa tai ratifiointiasiakirjansa niiden jäsenvaltioiden osalta, jotka ovat jo allekirjoittaneet pöytäkirjan, 31 päivänä joulukuuta 2011.

Tehty Brysselissä … päivänä …kuuta … .

Neuvoston puolesta

Puheenjohtaja

[1] EYVL L 12, 16.1.2001, s. 1. Bryssel-asetus sitoo kaikkia EU:n jäsenvaltioita Tanskaa lukuun ottamatta.

[2] EUVL L 131, 28.5.2009, s. 24.

[3] EUVL C 306, 17.12.2007.

[4] Neuvoston päätös 2008/431/EY, tehty 5 päivänä kesäkuuta 2008, tietyille jäsenvaltioille annettavasta valtuudesta ratifioida vuoden 1996 Haagin yleissopimus toimivallasta, sovellettavasta laista, tunnustamisesta, täytäntöönpanosta ja yhteistyöstä vanhempainvastuuta ja lastensuojelutoimenpiteitä koskevissa asioissa tai liittyä kyseiseen yleissopimukseen Euroopan yhteisön puolesta, sekä tietyille jäsenvaltioille annettavasta valtuudesta antaa julistus yhteisön lainsäädännön asiaa koskevien sisäisten sääntöjen soveltamisesta (EUVL L 151, 11.6.2008, s. 36).

[5] EUVL L 131, 28.5.2009, s. 24.

[6] EYVL L 12, 16.1.2001, s. 1.